CELEX: 32015D0158
Language: sk
Date: 2015-01-30 00:00:00
Title: Vykonávacie rozhodnutie Komisie (EÚ) 2015/158 z  30. januára 2015 o schválení dvoch vysokoúčinných alternátorov spoločnosti Robert Bosch GmbH ako inovačnej technológie na znižovanie emisií CO 2 z osobných automobilov podľa nariadenia Európskeho parlamentu a Rady (ES) č. 443/2009  Text s významom pre EHP

31.1.2015   
            
            
               SK
            
            
               Úradný vestník Európskej únie
            
            
               L 26/31
            
         VYKONÁVACIE ROZHODNUTIE KOMISIE (EÚ) 2015/158
   z 30. januára 2015
   o schválení dvoch vysokoúčinných alternátorov spoločnosti Robert Bosch GmbH ako inovačnej technológie na znižovanie emisií CO2 z osobných automobilov podľa nariadenia Európskeho parlamentu a Rady (ES) č. 443/2009
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (ES) č. 443/2009 z 23. apríla 2009, ktorým sa stanovujú výkonové emisné normy nových osobných automobilov ako súčasť integrovaného prístupu Spoločenstva na zníženie emisií CO2 z ľahkých úžitkových vozidiel (1), a najmä na jeho článok 12 ods. 4,
   keďže:
   
               (1)
            
            
               Dodávateľ spoločnosť Robert Bosch GmbH (ďalej len „žiadateľ“) predložil 2. decembra 2013 a 6. mája 2014 tieto dve žiadosti o schválenie účinných alternátorov spoločnosti Robert Bosch GmbH ako inovačnej technológie:
               
                           č.
                        
                        
                           Inovačná technológia
                        
                     
                           1
                        
                        
                           Vysokoúčinný alternátor s vysokoúčinnými diódami (HED)
                        
                     
                           2
                        
                        
                           Vysokoúčinný alternátor so synchrónnym aktívnym usmerňovačom (SAR)
                        
                     
         
               (2)
            
            
               Úplnosť oboch žiadostí sa posúdila v súlade s článkom 4 vykonávacieho nariadenia Komisie (EÚ) č. 725/2011 (2). Komisia identifikovala určité relevantné informácie, ktoré sa neuvádzali v pôvodnej žiadosti č. 1 o schválenie ako inovačná technológia, a vyzvala žiadateľa, aby ich doplnil. Žiadateľ poskytol príslušné informácie 6. mája 2014. Po overení úplnosti oboch žiadostí začala dňom nasledujúcim po dni oficiálneho doručenia úplných informácií, t. j. v oboch prípadoch 7. mája 2014, plynúť lehota, ktorú mala Komisia na ich posúdenie.
            
         
               (3)
            
            
               Obe žiadosti boli posúdené v súlade s článkom 12 nariadenia (ES) č. 443/2009, s ustanoveniami vykonávacieho nariadenia (EÚ) č. 725/2011 a technickými usmerneniami k vypracovaniu žiadostí o schválenie inovačných technológií podľa nariadenia (ES) č. 443/2009 (ďalej len „technické usmernenia“) (3).
            
         
               (4)
            
            
               Žiadosť 1 sa vzťahuje na vysokoúčinný alternátor s HED spoločnosti Robert Bosch GmbH. Vysokoúčinný alternátor s HED vykazuje optimalizovaný dizajn prvkov a využíva vysokoúčinné diódy. Alternátor žiadateľa okrem toho vykazuje v porovnaní so základným alternátorom vyššiu účinnosť nielen vďaka novej technológii diód HED, ale aj vďaka zníženiu strát železa v dôsledku optimalizácie ocele a laminácie, a ďalej vďaka optimalizácii dĺžky železa a prierezu zúbkov, optimalizácii vzduchovej medzery medzi rotorom a statorom a optimalizácii komory pólového nástavca rotora, ako aj optimalizácii fázového odporu. Táto technológia je preto odlišná od iných účinných alternátorov schválených vykonávacím rozhodnutím Komisie 2013/341/EÚ (4) a vykonávacím rozhodnutím Komisie 2014/465/EÚ (5) ako ekologická inovácia.
            
         
               (5)
            
            
               Žiadosť 2 sa vzťahuje na vysokoúčinný alternátor so SAR spoločnosti Robert Bosch GmbH. Vysokoúčinný alternátor so SAR vykazuje výkonnosť minimálne 78 %. Výrazný nárast výkonnosti sa dosahuje zavedením aktívneho usmerňovača pomocou technológie MOSFET (MOSFET: metal-oxide-semiconductor field-effect transistor, t. j. tranzistor riadený poľom so štruktúrou kov-oxid-polovodič). Navyše vysokoúčinný alternátor so SAR žiadateľa vykazuje v porovnaní so základným alternátorom vyššiu účinnosť vďaka zníženiu strát železa v dôsledku optimalizácie ocele a laminácie, a ďalej vďaka optimalizácii dĺžky železa a prierezu zúbkov, optimalizácii vzduchovej medzery medzi rotorom a statorom a optimalizácii komory pólového nástavca rotora, ako aj optimalizácii fázového odporu. Táto technológia je preto odlišná od iných účinných alternátorov schválených vykonávacím rozhodnutím 2013/341/EÚ a vykonávacím rozhodnutím 2014/465/EÚ ako ekologická inovácia, a takisto aj od vysokoúčinného alternátora s HED, na ktorý sa vzťahuje žiadosť 1.
            
         
               (6)
            
            
               Komisia sa domnieva, že informácie poskytnuté v oboch žiadostiach preukazujú, že podmienky a kritériá uvedené v článku 12 nariadenia (ES) č. 443/2009 a v článkoch 2 a 4 vykonávacieho nariadenia (EÚ) č. 725/2011 boli splnené.
            
         
               (7)
            
            
               Žiadateľ preukázal, že oba vysokoúčinné alternátory opísané v tejto žiadosti sa nevyskytovali vo viac ako 3 % nových osobných automobilov zapísaných do evidencie v referenčnom roku 2009.
            
         
               (8)
            
            
               Na to, aby sa zistila miera úspor CO2 dosiahnutá prostredníctvom inovačnej technológie, ktorou je vozidlo vybavené, je potrebné stanoviť štandardné vozidlo, ktorého účinnosť by sa mala porovnať s účinnosťou vozidla vybaveného inovačnou technológiou, ako sa stanovuje v článkoch 5 a 8 vykonávacieho nariadenia (EÚ) č. 725/2011. Komisia sa domnieva, že za vhodnú základnú technológiu v prípade, že nový typ vozidla je vybavený inovačnou technológiou, je vhodné považovať alternátor so 67 % účinnosťou. Ak je účinný alternátor spoločnosti Robert Bosch GmbH namontovaný do existujúceho typu vozidla, základnou technológiou by mal byť alternátor najnovšej verzie tohto typu vozidla uvedenej na trh.
            
         
               (9)
            
            
               Žiadateľ predložil v rámci oboch žiadostí metódu na overenie zníženia emisií CO2, súčasťou ktorej sú vzorce zodpovedajúce vzorcom opísaným v technických usmerneniach k zjednodušenému postupu týkajúcemu sa účinných alternátorov. Komisia sa domnieva, že táto testovacia metóda poskytne overiteľné, opakovateľné a porovnateľné výsledky a že bude schopná reálne a štatisticky významne preukázať výhody inovačnej technológie v súvislosti so znižovaním emisií CO2 v súlade s článkom 6 vykonávacieho nariadenia (EÚ) č. 725/2011.
            
         
               (10)
            
            
               Komisia konštatuje, že žiadateľova testovacia metóda i vzorec na výpočet úspor CO2 sú v oboch prípadoch vo všetkých aspektoch rovnaké ako metóda špecifikovaná v prílohe k vykonávaciemu rozhodnutiu 2013/341/EÚ. Preto sa domnieva, že na určenie zníženia emisií CO2 v dôsledku používania vysokoúčinného alternátora s HED spoločnosti Robert Bosch GmbH a vysokoúčinného alternátora so SAR spoločnosti Robert Bosch GmbH by sa mala použiť metóda uvedená vo vykonávacom rozhodnutí 2013/341/EÚ.
            
         
               (11)
            
            
               Na základe týchto skutočností Komisia dospela k záveru, že žiadateľ uspokojivo preukázal, že zníženie emisií dosiahnuté touto inovačnou technológiou je najmenej 1 g CO2/km.
            
         
               (12)
            
            
               Komisia poznamenáva, že úspory vyplývajúce z používania oboch inovačných technológií možno čiastočne preukázať štandardným skúšobným cyklom, a konečné celkové úspory, ktoré sa majú certifikovať, by sa preto mali určiť v súlade s druhým pododsekom článku 8 ods. 2 vykonávacieho nariadenia EÚ č. 725/2011.
            
         
               (13)
            
            
               Komisia konštatuje, že osvedčenie o overení v oboch prípadoch vypracoval nezávislý a certifikovaný orgán TÜV SÜD Industrie Service GmbH a že osvedčenie potvrdzuje zistenia uvedené v oboch žiadostiach.
            
         
               (14)
            
            
               Komisia preto zastáva názor, že pokiaľ ide o schválenie oboch uvedených inovačných technológií, nemali by sa vzniesť žiadne námietky.
            
         
               (15)
            
            
               Na účely určenia všeobecného kódu ekologickej inovácie, ktorý sa má používať v predmetnej dokumentácii typového schválenia podľa príloh I, VIII and IX k smernici Európskeho parlamentu a Rady 2007/46/ES (6), by sa mali špecifikovať individuálne kódy, ktoré sa majú používať pre uvedenú inovačnú technológiu schválenú týmto vykonávacím rozhodnutím.
            
         
               (16)
            
            
               Každý výrobca, ktorý chce využívať možnosť zníženia svojich priemerných špecifických emisií CO2, aby dosiahol cieľovú hodnotu špecifických emisií prostredníctvom úspor CO2 vyplývajúcich z používania inovačnej technológie schválenej týmto vykonávacím rozhodnutím, by sa mal v súlade s článkom 11 ods. 1 nariadenia (EÚ) č. 725/2011 vo svojej žiadosti o osvedčenie o typovom schválení ES pre dotknuté vozidlá odvolať na toto rozhodnutie,
            
         PRIJALA TOTO ROZHODNUTIE:
   Článok 1
   1.   Vysokoúčinný alternátor s vysokoúčinným diódami (HED) spoločnosti Robert Bosch GmbH určený na používanie vo vozidlách kategórie M1 sa schvaľuje ako inovačná technológia v zmysle článku 12 nariadenia (ES) č. 443/2009.
   2.   Vysokoúčinný alternátor so synchrónnym aktívnym usmerňovačom spoločnosti Robert Bosch GmbH, ktorý má účinnosť najmenej 78 %, určený na používanie vo vozidlách kategórie M1 sa schvaľuje ako inovačná technológia v zmysle článku 12 nariadenia (ES) č. 443/2009.
   3.   Zníženie emisií CO2 vyplývajúce z používania oboch alternátorov uvedených v odsekoch 1 a 2 sa určuje metódou uvedenou v prílohe k vykonávaciemu rozhodnutiu 2013/341/EÚ.
   4.   V súlade s druhým pododsekom článku 11 ods. 2 vykonávacieho nariadenia (EÚ) č. 725/2011 zníženie emisií CO2 určené v súlade s odsekom 3 tohto článku možno certifikovať a uviesť v osvedčení o zhode a v príslušnej dokumentácii typového schvaľovania uvedených v prílohách I, VIII a IX k smernici 2007/46/ES, len ak zníženie emisií zodpovedá prahovej hodnote alebo je nižšie ako prahová hodnota uvedená v článku 9 ods. 1 vykonávacieho nariadenia (EÚ) č. 725/2011.
   5.   Individuálny kód ekologickej inovácie, ktorý sa má uvádzať v dokumentácii typového schválenia používanej v súvislosti s inovačnými technológiami schválenými týmto rozhodnutím, je:
   
               1.
            
            
               „8“ pre vysokoúčinný alternátor s vysokoúčinnými diódami;
            
         
               2.
            
            
               „9“ pre vysokoúčinný alternátor so synchrónnym aktívnym usmerňovačom.
            
         Článok 2
   Toto rozhodnutie nadobúda účinnosť dvadsiatym dňom po jeho uverejnení v Úradnom vestníku Európskej únie.
   
      V Bruseli 30. januára 2015
      
         
            Za Komisiu
         
         
            predseda
         
         Jean-Claude JUNCKER
      
   
   
      (1)  Ú. v. EÚ L 140, 5.6.2009, s. 1.
   
      (2)  Vykonávacie nariadenie Komisie (EÚ) č. 725/2011 z 25. júla 2011, ktorým sa ustanovuje proces schvaľovania a certifikácie inovačných technológií na znižovanie emisií CO2 z osobných automobilov podľa nariadenia Európskeho parlamentu a Rady (ES) č. 443/2009 (Ú. v. EÚ L 194, 26.7.2011, s. 19).
   
      (3)  http://ec.europa.eu/clima/policies/transport/vehicles/cars/docs/guidelines_en.pdf.
   
      (4)  Vykonávacie rozhodnutie Komisie 2013/341/EÚ z 27. júna 2013 o schválení alternátora Valeo Efficient Generation ako inovačnej technológie na znižovanie emisií CO2 z osobných automobilov podľa nariadenia Európskeho parlamentu a Rady (ES) č. 443/2009 (Ú. v. EÚ L 179, 29.6.2013, s. 98).
   
      (5)  Vykonávacie rozhodnutie Komisie 2014/465/EÚ zo 16. júla 2014 o schválení účinného alternátora DENSO ako inovačnej technológie na znižovanie emisií CO2 z osobných automobilov podľa nariadenia Európskeho parlamentu a Rady (ES) č. 443/2009 a o zmene vykonávacieho rozhodnutia Komisie 2013/341/EÚ (Ú. v. EÚ L 210, 17.7.2014, s. 17).
   
      (6)  Smernica Európskeho parlamentu a Rady 2007/46/ES z 5. septembra 2007, ktorou sa zriaďuje rámec pre typové schválenie motorových vozidiel a ich prípojných vozidiel, systémov, komponentov a samostatných technických jednotiek určených pre tieto vozidlá (Rámcová smernica) (Ú. v. EÚ L 263, 9.10.2007, s. 1).